Andrew KayiiraEbyafaayo 16th, October 2016 , 629 Abasomye
Waliwo munnabyabufuzi kumpi buli ayingira ekibiina kya DP ekya Democratic Party gw’aba ayagala okwogerako. Munnabyabufuzi onno ye Dr Andrew Lutaakome Kayiira. Andrew Kayiira yafa ng’ennaku z’omwezi 9/05/1987 nga pulezidenti Yoweri Museveni kyajje awambe obuyinza. Wabula buli mwaka bannabyabufuzi n’okusingira ddala bannakibiina kya DP bavaayo ne balumirizza gavumenti ya Uganda nti yevunanyizibwa ku nfa ye.
Lwaki balumirizza gavumenti ya Uganda nti yevunanyizibwa ku kufa kwa Kayiira?
Bannabyabufuzi abali ku ludda oluvuganya gavumenti ya pulezidenti Yoweri Museveni baagala nnyo okweyambisa enfa ya Kayiira eyalimu amatankane ng’empale za baseveni ng’ekimu ku bikkolobero ebikoleddwa Museveni wamu ne gavumenti ya NRM. Wabula newankubadde abantu bangi bavaayo ne balumirizzza, nti omugenzi Kayiira yattibwa bajjaasi ba Museveni, tewaliiwo bujjulizi bwali buweereddwa nga bwankomeredde nga bukyoleka nti ddala bwe kyali.
Kayiira yafa atya?
Ng’ennaku z’omwezi 9/03/1987 abasajja abaali babaggalidde emigemerawala baalumba amaka ga munnamawulire omu Henry Gombya agaali gasangibwa e Buziga mu Kampala ne basaba okulaba ku Kayiira eyali akyadde. Kigambibwa nti Kayiira olwabawulira naddukira mu kisenge ekimu wabula newankubadde musajja watu yadawaddako ng’asaba omufu obulamu, bamugoberera ne bamukuba amasasi agamuttirawo embulaga. Henry Gombya ye yasobola okudduka era oluvanyuma yabomba naddukira mu Bungereza.
Kayiira ye yali ani?
Andrew Lutaakome Kayiira ye yali omukulembeze we kibiina kya bayeekera ekyali kimanyiddwa nga Uganda Freedom Movement (UFM) ekimu ku byalwanyisa ennyo gavumenti ya Milton Obote wamu ne ya Tito Okello wakati w’omwaka gwe 1980- 1986. Gavumenti ya NRM bwe yawamba obuyinza mu mwaka gwe 1986 Andrew Kayiira nalondebwa okubeera minisita we bya masanyalaze mu gavumenti ya Museveni eyasookera ddala. Wabula mu mwaka ogwo gwenyini yakwatibwa naggulibwako omusango gw’okugezaako okuvunika gavumenti kyokka oluvanyuma nayimbulwa. Yattibwa bamukwatamundu abatategereka ne gye buli eno ng’ennaku z’omwezi 9/05/1987.
Obuzaale bwe
Kayiira yazaalibwa mu ssaza lye Nkokonjeru ng’ennaku z’omwezi 30/01/1945. Ng’atandika okusoma, pulayimale yagisomera mu kassomero akali kamanyiddwa nga Nsambya primary school n’oluvanyuma eyo gye yava neyegatta ku ssomero lya Namilyango Secondary School okusoma sekendule. Oluvanyuma yayitibwa okwegatta ku Makerere University okusoma essomo ery’okubala wabula mu kifo ky’okugendayo yabisazzaamu nagenda okutandika okukola mu kitongole kya makkomera. Eyo nno gye bamukulizza natuuka lu ddaala ly’officer amyuka akulira amakkomera mu gwanga mu mwaka gwe 1966.
Mu mwaka gwe 1968 gavumenti ya Uganda yamuwa sikaala okugenda mu gwanga lya Bungerezza okusoma dipolooma ku ngeri ey’okunonyerezza ku misango egyanagomola. Oluvanyuma yagenda ne mu America gye yafunira ddigiri era mu kunonyerezza ku buzzi bwe misango egyanagomola mu mwaka gwe 1971. Oluvanyuma yakomawo mu Uganda neyegatta ku Makerere University gye yafunira ddigiri mu kunonyerezza ku buzzi bwe misango egyanagomola mu mwaka gwe 1971. Oluvanyuma yafuna ne ddiguli ey’okusatu emanyiddwa nga Phd mu mulimu ogwo era.
Ekiseera kye yamaliramu okusoma, Idi Amin ye yali akulembera Uganda era olwamala, nasalawo okufuna omulimu ogw’obusomera mu University z’omu America. Mu kiseera ekyo, yasalawo okutandika ekibiina kye ekye by’obufuzi kye yatuuma Uganda Freedom Union (UFU) ng’ali wamu ne bannayuganda abalala bwe bali babeera mu America nga mu bano mwalimu omugenzi Godfrey Lukonge Binaisa, Henry Bwambale, Kalu Kalumiya, Olara Otunnu, Justine Sabiti, Okoth Nyoromoi, Mubiru Musoke, Peter Kwizera, Rocky Wasswa Biriggwa, Aloysius Lugira, Bispu Festo Kivengere, Buligediya Toko, Dr. Ruhakana Rugunda, Grace Ibingira, Ambassador Perezi Kamunanwire wamu nabalala bangi. Kayiira ye yali sentebe we kibiina ekyo eyasooka.
Oluvanyuma lw’okuwamba gavumenti ya Idi Amin mu mwaka gwe 1979, Andrew Kayiira eyali awangaalira mu America yakomawo mu Uganda ng’omu ku bali batuula ku lukiiko lwa National Consultative Council olwali lufuga egwanga wansi w’obukulembeze bwa pulezidenti Polofeesa Yusuf Lule.
Kayiira e Moshi
Kayiira yasisinkana Bannayuganda bangi be yalowooza nti baali basobola okwegatta okusobola okujjako Idi Amin. Mw’abo be yasisinkana mwalimu Bisopu Festo Kivengere, Pulofeesa George Kanyeihamba,Robert Sserumaga, Manuel Pinto, Sam Mugwisa wamu nabala bangi abeetaba mu lukiiko olwali olwe nsonga olwatuula mu maka ga Pulofeesa Tarsis Kabwegyere. Oluvanyuma pulezidenti wa Tanzania Julius Nyerere yabasaba okusisinkana mu kibuga kye Moshi okusobola okubaga enteekateeka eyali ey’okugobererwa mu kujjako Idi Amin.
Era ttabamiruka we Mosh yalimu Andrew Lutaakome Kayiira, Yoweri Museveni wamu ne bannayuganda abalala abali bakkanyizza ku nsonga zinno wammanga.
1. Okwegatta okusobola okukolera awamu mu kujjako Idi Amin wamu n’okulabira ddala nga bamusindikirizza aviire ddala ne mu Uganda.
2. Okwewala okukola ensobi ezali zikkoleddwa Obote wamu ne Museveni mu mwaka gwe 1972 bwe bagezaako okulumba Uganda nga bayitira e Mutukula.
Wabula wabalukawo obutakkaanya mu ttabamiruka we Mosh nga busibuka ku butya Uganda gye yali egenda okufugibwamu oluvanyuma lw’okujjako Idi Amin. Kayiira yali ayagala Uganda etambulire ku byenfuna ebye kintabuli era ng’ayagala Polofeesa Yusuf Lule, yabeera alondebwa akwate enkasi wabula Museveni wamu ne banne bbo nga baagala Uganda etambulire ku nkola yabwannakalyako ani era nga baagala Paul Muwanga yaba afuuka pulezidenti oluvanyuma lw’okufunika gavumenti Amin.
Kayiira agenda mu nsiko
Amangu ddala nga Dr Apolo Milton Obote alangiriddwa nga bwe yali awangudde okulonda kwa pulezident okwaliwo mu mwaka gwe 1980 Andrew Lutaakome Kayiira yasisinkana banne ng’ennaku z’omwezi 7/01/1981 okwali Francis Bwengye, Onyango Odongo, Lt. Sam Magara, Lt. Col. Peter Oboma, George Nkwanga wamu nabalala, era ng’akafubo ako kakubirizibwa ye kenyini ne bateesa ku butya bwe bali basobola okulwanyisaamu gavumenti ya Obote eyali erondeddwa. Olukiiko olulala lwali Bunamwaya, ng’olwo lwetabwamu ne Yoweri Kaguta Museveni wabula naagana okukkiriziganya ne banne ku kulwanira awamu ng’agamba nti yali tasobola kukkirizza balwanyi be kufugibwa bantu babulijjo. Oluvanyuma Museveni yagenda mu nsiko nabalwanyi be ne Kayiira naye nagenda nabalwanyi be buli omu natandika obuyeekera mu ngeri ye ng’omuntu.
Oluvunyuma lw’okuwamba mu mwaka 1986
Amangu ddala nga Museveni amaze okuwamba mu mwaka gwe 1986, yalonda Kayiira namufuula minisita we bya masanyalaze ate abayeekera be be yayina ne bayingizibwa mu gye lye gwanga mu mwezi gw’okuna mu mu mwaka 1986. Ng’ennaku z’omwezi 5/10/1986 Kayiira yakwatibwa nagulibwako omusango gw’ougezaako okuwamba gavumenti ng’ali wamu ne Evaristo Nyanzi eyali minisita we by’obusuubuzi, Dr David Lwanga eyali minisita w’obutondebwensi, Francis Bwengye eyali ssabawandiisi we kibiina kya DP, Anthony Sekweyama eyali avunanyizibwa ku kukola ogw’okukuba ppokopoko wa DP, Israel Mayengo, Paulo Muwanga wamu ne Sajjad Sorrie munnayuganda eyalimu omusaayi gwe Pakistan.
Wabula ng’ennaku z’omwezi 24/02/1987 Kayiira yayimbulwa okuva mu kkomera e Luzira oluvanyuma lwa gavumenti okumujjako emisango gyonna egy’okulya mu nsi ye olukwe egyali gimugudwako.
Ng’ennaku z’omwezi 6/03/1986 eyo mu kiro Dr Andrew Lutakome Kayiira yattemulwa ng’ali mu muka ga munnamawulire eyali mukwano gwe enfiirabulago Henry Gombya e Lukuli ekiri ku nkinkigizi ze kibuga Kampala. Gombya yali musasi wa leediyo ya Bungerezza eya BBC mu Uganda wabula ye yasobola okudduka nga tatusidwako kisago kyonna.
Ku lunaku olwo lwenyini, poliisi egamba nti Gombya yali aweereddwa obukadde bwe nsimbi amakumi 40 wabula natabutwala mu banka yonna kubutereka nga yali wakikola nkeera w’alwo. Mbu ku ssaawa nga 5 eze kiro Dr Kayiira, Gombya wamu ne mukazi we kko nabakyala abalala babiri abali mu nnyumba ssaako n’omuyizi omu balumbibwa abasirikale abali mu bibinja ebibiri nga buli kimu kirimu abantu nga bataano bataano nga bakutte ttooci. Bwe bayingira mu nyumba babuuza mukyala Gombya mu lulimi oluswayiri nti Kayiira ali ludda wa, ssaako emmundu gye baayina wamu ne ssente ze bali bafunye. Omukyala olw’okutya ennyo yabaddamu nabagamba nti nti emmundu baali tebagiyina naye nabalaga ekisenge omwali Bbaawe. Kayiira bwe yawulira abamubuuza nga tebabeere balungi kwe kusalawo okuddukira mu kisenge ekimu neyesibiramu natandika okukuba enduulu. Wabula bwe yalaba teri buyambi bwonna buva ku muliraano kwe kusalawo aggulewo olugi alwanyise ababbi abali babayingiridde era mu kavuvunagano akaddirira, kwe kumussindikirira ebyasi ebyamuttir
awo.
Ani yatta Kayiira?
Wakati w’omwezi 12 ogw’okusatu wamu n’ogw’okuna nga 23 mu mwaka gwe 1987 poliisi ya Bungerezza enkugu mu kunonyerezza ku misango yajja mu Uganda okugezaako okuyambako okuzuula abali basse Kayiira era oluvanyuma yakola alipoota negikwanga gavumenti wabula ebyagirimu n’okutuusa kati tebifulumizibwanga mu lujjudde.
Abamu bagamba nti yattibwa abali abalwanyi be mu kibiina kya kya UFM abalala bagamba nti yatibwa gavumenti ate abalala bagamba nti oba olyawo yattibwa babbi. Wabula tewali n’omu yali avuddeyo nayatulira ddala bantu abaamutta ate nga ne Alipoota ekwata ku nfa ye tefulumizibwanga era bannayuganda bagirinda nga mmada ga Yesu.
eng_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn knc_Latn lug_Latn lug_Latn lug_Latn